L 123/2
HU
Az Európai Unió Hivatalos Lapja
2023.5.8.
(3)
A stabilizátorként használt ólomvegyületek az előállítási és az árucikk gyártási folyamatban a PVC termikus stabilitását javítják.
Emellett a PVC-t a fotodegradációval szemben is védik.
Az uniós ipar korábban önkéntesen vállalta a PVC-előállításban és a PVC-árucikkek gyártásában az ólomstabilizátorok használatának megszüntetését, és arról számolt be, hogy ez a folyamat 2015-ben sikeresen lezárult (5).
Az ólmot tartalmazó PVC-árucikkek, különösen az építési termékek élettartama azonban hosszú, általában több évtizedet felölel.
E termékek idővel hulladékká válnak és újrafeldolgozásra kerülhetnek, ami azt jelenti, hogy az újrahasznosított PVC és annak ólomtartalma átkerülhet más árucikkekbe.
A XV. melléklet szerinti dokumentáció szerint az Unióban 2016-ban a PVC-ből készült árucikkekből eredő teljes becsült ólomkibocsátás 90 %-a importált PVC-árucikkeknek volt tulajdonítható, mivel az Unióban addigra fokozatosan megszüntették az ólomstabilizátorok használatát.
(4)
A javasolt korlátozás végrehajtásának megkönnyítése érdekében célszerű a PVC-ben megengedett ólomtartalmat annak szándékolt funkciójától függetlenül korlátozni.
(5)
2017. december 5-én az Ügynökség kockázatértékelési bizottsága (a továbbiakban: RAC) végleges véleményt fogadott el (6), amelyben arra a következtetésre jutott, hogy az Ügynökség által javasolt korlátozás a legmegfelelőbb uniós szintű intézkedés kockázatok csökkentése, a gyakorlati végrehajthatóság és a nyomonkövethetőség szempontjából a PVC-árucikkekben stabilizátorként jelen lévő ólomvegyületekkel járó azonosított kockázatok kezelésére.
(6)
A RAC javasolta a PVC-árucikkekben az ólom bármely koncentrációban való használatának betiltását.
Ugyanakkor a RAC egyetértett az Ügynökséggel abban, hogy az újrahasznosított PVC-t tartalmazó PVC-árucikkek kapcsán eltérést kell alkalmazni.
A RAC azonban bizonyos, kemény és lágy újrahasznosított PVC-t tartalmazó árucikkek esetében magasabb, 2, illetve 1 tömegszázalékos ólom-koncentrációs határérték megállapítását javasolta.
A javaslat figyelembe vette azt a becslést, hogy ha az ilyen árucikkek hasznosítás helyett PVC-hulladékként hulladéklerakókban és égetéssel kerülnek ártalmatlanításra, az nem csökkentené a kockázatot, hanem növelné a környezetbe történő kibocsátást.
A javasolt különböző határértékek figyelembe veszik a kemény és a lágy PVC-hulladék 2013. évi becsült átlagos ólomtartalmát, az újrafeldolgozási volumenre gyakorolt várható hatást és azt, hogy a lágy PVC ólomkibocsátása köztudottan magasabb, mint a kemény PVC-é.
A javaslat azt is kellően figyelembe vette, hogy egyes árucikkek újrahasznosított PVC-tartalma magas: elérheti akár a 100 tömegszázalékot is a kész árucikkben.
(7)
2018. március 15-én az Ügynökség társadalmi-gazdasági elemzéssel foglalkozó bizottsága (a továbbiakban: SEAC) végleges véleményt fogadott el (7), amelyben arra a következtetésre jutott, hogy az Ügynökség által javasolt és a RAC és a SEAC által módosított korlátozás társadalmi-gazdasági előnyeit és költségeit tekintve a legmegfelelőbb uniós szintű fellépés az azonosított kockázatok kezelésére.
A SEAC ezt a következtetést a rendelkezésre álló legjobb bizonyítékok alapján vonta le, figyelembe véve az ólomnak, mint küszöbérték nélküli mérgező anyagnak a tulajdonságait, az emberi egészségre gyakorolt hatását, valamint a javasolt korlátozáshoz kapcsolódó költségek megfizethetőségét.
A SEAC szerint az Unióban széles körben rendelkezésre állnak megfelelő alternatívák, amelyeket már használnak is.
A korlátozás költséghatékonyságát a SEAC szintén szem előtt tartotta.
Végül megjegyezte, hogy az emberi egészségre az intelligenciahányados csökkenése formájában gyakorolt csekély káros hatás is indokolttá teszi a korlátozás költségeit.
(8)
A SEAC egyetértett a XV. melléklet szerinti dokumentáció azon előrejelzésével, hogy az újrahasznosított PVC-ben előforduló ólom koncentrációja 2035–2040-ig várhatóan kellően csökken ahhoz, hogy az újrahasznosított PVC-t tartalmazó árucikkek megfeleljenek a javasolt 0,1 %-os általános ólomkoncentráció-határértéknek.
Ezért az újrahasznosított PVC-t tartalmazó egyes PVC-árucikkekre vonatkozó eltérést a korlátozás hatálybalépésétől számított 15 évig kell alkalmazni.
A SEAC egyetértett továbbá azzal is, hogy mivel bizonytalan, hogy a jövőben mekkora mennyiségű PVC-hulladék kerül újrafeldolgozásra és annak mekkora lesz az ólomtartalma, az említett alkalmazási időszakot a korlátozás hatálybalépésétől számított 10 éven belül újra kell értékelni.
A körforgásos gazdaságra vonatkozó 2015-ös uniós cselekvési terv (8) azon céljával összhangban, hogy elő kell mozdítani a nem toxikus anyagciklusokat és gondoskodni kell az emberi egészség és a környezet magas szintű védelméről, a Bizottság szerint az említett alkalmazási időszakot a korlátozás hatálybalépésétől számított hét és fél éven belül kell újraértékelni.
(5) (6) (7) (8)
A VinylPlus eredményjelentése, 2017., 14. o.; lásd: https://vinylplus.eu/uploads/downloads/VinylPlus_Progress_Report_2017.pdf. https://echa.europa.eu/documents/10162/86b00b9e-2852-d8d4-5fd7-be1e747ad7fa.
https://echa.europa.eu/documents/10162/86b00b9e-2852-d8d4-5fd7-be1e747ad7fa.¤ A Bizottság Közleménye az Európai Parlamentnek, a Tanácsnak, az Európai gazdasági és Szociális Bizottságnak és a Régiók Bizottságának: Az anyagkörforgás megvalósítása – a körforgásos gazdaságra vonatkozó uniós cselekvési terv.
COM(2015) 614 final.